
ΟΜΟΣΠΟΝΔΙΑΕΠΙΧΕΙΡΗΣΙΑΚΩΝΣΩΜΑΤΕΙΩΝΙΔΙΩΤΙΚΩΝΚΑΖΙΝΟ
ΔΕΛΤΙΟ ΤΥΠΟΥ

(«ΣΗΜΑΔΕΜΕΝΗ ΤΡΑΠΟΥΛΑ ΤΟ ΝΟΜΟΣΧΕΔΙΟ ΓΙΑ ΤΑ ΦΡΟΥΤΑΚΙΑ») 

Μετά και την εκκωφαντική αντίδραση των Βουλευτών του ΚΤΕ Οικονομικών του ΠΑΣΟΚ, για το προωθούμενο, από το Οικονομικό Επιτελείο της Κυβέρνησης, νομοσχέδιο για τα «φρουτάκια», οφείλουμε γι’ άλλη μια φορά να κρούσουμε τον «κώδωνα του κινδύνου» και να προειδοποιήσουμε για τη σκανδαλώδη και ύποπτη πρεμούρα ορισμένων, να προωθηθούν «πάση θυσία» συγκεκριμένα συμφέροντα εγχώριων και διεθνών «ΒΑΡΟΝΩΝ» του παράνομου τζόγου.

Ο Υπουργός Οικονομικών και το επιτελείο του αποκρύπτουν επιμελώς την αλήθεια για το πρόστιμο που έχει επιβληθεί στη χώρα μας από το Δικαστήριο της Ευρωπαϊκής Ένωσης. Η αλήθεια είναι ότι η χώρα μας έχει καταδικασθεί μόνο για την απαγόρευση των ψυχαγωγικών παιχνιδιών και όχι για τα τυχερά παιχνίδια, ενώ το πρόστιμο που έχει επιβληθεί, ως κοινωνικό αντίτιμο για την επιβολή της παραπάνω απαγόρευσης, επιβαρύνει κάθε Έλληνα πολίτη μόνο με 1€ σε ετήσια βάση. ΟΛΟΙ ΕΙΜΑΣΤΕ ΔΙΑΤΕΘΕΙΜΕΝΟΙ ΝΑ ΠΛΗΡΩΝΟΥΜΕ 1€ ΚΑΤ’ ΕΤΟΣ ΓΙΑ ΝΑ ΜΗΝ ΕΧΟΥΜΕ ΦΡΟΥΤΑΚΙΑ ΣΤΗ ΓΕΙΤΟΝΙΑ ΜΑΣ!!! 

Τα έσοδα που προσδοκά (700εκ.€) ν’ αντλήσει το Υπουργείο Οικονομικών από τη νομιμοποίηση του παράνομου τζόγου είναι πλασματικά, διότι το νομοσχέδιο είναι «κομμένο και ραμμένο» στα μέτρα των «ΒΑΡΟΝΩΝ» του παράνομου τζόγου, προκειμένου να γίνει βίαιη αναδιανομή της υπάρχουσας «πίτας» του νόμιμου τζόγου (Καζίνο, ΟΠΑΠ, ΟΔΙΕ) προς όφελος  των πρώτων. Κι αυτό διότι ουδεμία εγγύηση υπάρχει ότι μετά την ψήφιση του συγκεκριμένου νομοσχεδίου θα παταχθεί ο παράνομος τζόγος ή ακόμα ότι θα εισρεύσουν χρήματα στα Δημόσια Ταμεία και θα φορολογηθούν τα 5 δις € του παράνομου τζόγου!

Αν το Υπουργείο Οικονομικών και η Κυβέρνηση επιθυμούν να πατάξουν τον παράνομο τζόγο και την φοροδιαφυγή που διαπράττεται γύρω απ’ αυτόν μπορούν: Α) Να επιβάλλουν στις Τράπεζες απαγόρευση συναλλαγών με χρήση πιστωτικών καρτών, σε ιστοσελίδες παράνομου τζόγου. Β) Να δώσουν εντολή στη Δίωξη Ηλεκτρονικού Εγκλήματος να μπλοκάρει όλες τις παράνομες ιστοσελίδες στοιχημάτων. Γ) Να δώσουν εντολή στις αστυνομικές αρχές και το ΣΔΟΕ να βάλουν λουκέτο σε όλες τις παράνομες λέσχες. 
Στις ηγεσίες των Υπουργείων Προστασίας του Πολίτη και Οικονομικών παραδόθηκαν, προ αρκετών μηνών, κατάλογοι με διευθύνσεις και φωτογραφικό υλικό με δεκάδες παράνομα καζίνο και λέσχες της πρωτεύουσας και της συμπρωτεύουσας. 
ΑΛΗΘΕΙΑ ΤΙ ΠΕΡΙΜΕΝΟΥΝ; ΠΟΙΟΙ «ΚΑΛΥΠΤΟΝΤΑΙ»; ΠΟΙΟΙ ΕΠΩΝΥΜΟΙ ΤΟΥ ΕΠΙΧΕΙΡΗΜΑΤΙΚΟΥ ΚΑΙ ΠΟΛΙΤΙΚΟΥ ΚΟΣΜΟΥ ΚΡΥΒΟΝΤΑΙ ΠΙΣΩ ΑΠΟ ΤΙΣ ΠΑΡΑΝΟΜΕΣ ΛΕΣΧΕΣ ΚΑΙ ΤΙΣ ΕΤΑΙΡΕΙΕΣ ΔΙΑΔΙΚΤΥΑΚΩΝ ΚΑΖΙΝΟ; ΠΟΙΟΙ «ΑΙΜΟΔΟΤΟΥΝΤΑΙ» ΕΠΙΧΕΙΡΗΜΑΤΙΚΑ ΚΑΙ ΠΟΛΙΤΙΚΑ ΑΠΟ ΑΥΤΕΣ ΤΙΣ ΔΡΑΣΤΗΡΙΟΤΗΤΕΣ;
Η ΟΕΣΙΚ, το δευτεροβάθμιο συνδικαλιστικό όργανο των 5.500 εργαζομένων στα ιδιωτικά Καζίνο, θα προστατεύσει «πάση θυσία» τα συμφέροντα των εργαζομένων του κλάδου, καθώς επίσης και (στο βαθμό που της αναλογεί) το δημόσιο συμφέρον. 
Μπορεί η ηγεσία του Υπουργείου Οικονομικών, εδώ και αρκετό καιρό, ν’ αγνοεί επιδεικτικά τη φωνή μας. Θα πρέπει όμως να γνωρίζουν κάποιοι ότι η απειλή της απόλυσης 2.500 εργαζομένων στα νόμιμα καζίνο είναι ένας υπαρκτός κίνδυνος που δεν μπορούμε ν’ αγνοήσουμε. 

Τις επόμενες ημέρες είμαστε υποχρεωμένοι, αν δεν υπάρξει ουσιαστική παρέμβαση από την Πολιτεία, να προστατεύσουμε τις θέσεις εργασίας και τα δικαιώματα των εργαζομένων του κλάδου παραδίδοντας στις Εισαγγελικές Αρχές κάθε στοιχείο που έχει περιέλθει στην κατοχή μας σχετικά με το μεγάλο «Φάκελο» που λέγεται παράνομος τζόγος στην Ελλάδα. Αυτά τα στοιχεία είναι επίσης στη διάθεση κάθε ενδιαφερόμενου Βουλευτή του Ελληνικού Κοινοβουλίου.
Αθήνα, 12.4.2011
ΓΡΑΜΜΑΤΕΙΑ ΤΥΠΟΥ & ΔΗΜΟΣΙΩΝ ΣΧΕΣΕΩΝ

